**Je ne regrette rien**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cu-atâta străduinţă n-am să mai pot vreodată

S-adun din fiecare secundă câte-un rest

Şi-n fiecare toamnă cu aur glazurată

Să te aştept pe-alee c-o doză de protest.

Tu să alergi spre mine de parc-ai recunoaşte

Că mâinile şi ochii, amnezici uneori,

M-au plămădit din fildeş, visând că mă voi naşte

C-un secol mai devreme... De ce-mi trimiţi scrisori?

Sau nu ştii că pe tine te vreau şi că nevoia

De-a te vedea mă doare... Străbate-acest infern

Să-ngenunchem, iubite, sub arbori de sequoia,

Acolo unde toamna-i un anotimp etern.

- Mă biciuieşte ploaia, dar n-o să am regrete

Dacă-mi pătrunde-n suflet, acolo unde ești,

Că lunile de toamnă sunt lungi şi desuete

Când strângi la pieptul umed minunile cerești.

Eu recunosc în tine o lacrimă de soare

Ce se prelinge caldă pe-al buzelor contur

Când anotimpul rece mă sfâşie și doare

Pe-aleea pietruită o umbră de condur.

Te-aştept şi-acum pe strada cetății unde vântul

Ne-a sărutat obrajii când ne-am îmbrățișat,

Tăceai, ca niciodată, dar eu ştiam cuvântul,

N-ai regretat, iubito! Regretu-i un păcat...

Liliana Trif Ioan Grigoraș